
Bendrame Europos reikalų ir Užsienio reikalų komitetų posėdyje buvo pristatyta Europos Komisijos 2016 m. darbo programa
Bendrame Seimo Europos reikalų ir Užsienio reikalų komitetų posėdyje Europos Komisijos narys Vytenis Povilas Andriukaitis pristatė Europos Komisijos 2016 m. darbo programą.2015 m. spalio 27 d. patvirtinta 2016 m. EK darbo programa ,,Ne laikas taikyti standartinius sprendimus“, tai antroji metinė programa vadovaujant J.C. Junckeriui, kuria dar kartą patvirtintas įsipareigojimas įgyvendinti dešimt politikos gairių politinių prioritetų
2016 m. metų Europos Komisijos darbo programoje pateikiamos 23 naujos iniciatyvos. Ketinama atšaukti ar koreguoti 20 dar nepriimtų pasiūlymų kurie neatitinka Europos Komisijos politinių prioritetų, kurie negali būti priimti, arba kurie buvo pernelyg pakeisti įstatymų leidybos procese ir nebeatitinka pradinių politinių tikslų. Šie pasiūlymai bus atšaukti per 6 mėnesius, iki 2016 m. balandžio mėn. Europos Komisija numato 27 REFIT veiksmus, skirtus galiojančių ES teisės aktų kokybei tikrinti. 
2016 m. Europos Komisijos darbo programoje pateikti reikšmingi teisėkūros pasiūlymai dėl 2015 m. priimtų strateginių programų. 2015 metais Europos Komisija  išdėstė savo vizijas dėl investicijų, bendrosios skaitmeninės rinkos, energetikos sąjungos, Europos saugumo darbotvarkės, Europos migracijos darbotvarkės, kapitalo rinkų sąjungos, sąžiningesnio ir veiksmingesnio įmonių pelno apmokestinimo veiksmų plano, naujos prekybos strategijos ir naujausius pasiūlymus kaip įtvirtinti ir stiprinti ekonominę ir pinigų sąjungą. 
Komitetų nariai kėlė klausimus dėl svarbiausių iššūkių su kuriais susiduria šiandienos ES -  naujos migracijos politikos formavimo, pabėgėlių krizės įveikimo ir migracijos srautų valdymo mechanizmo, ES paramos skubios pagalbos patikos fondo, pietų kaimynystės politikos skirtų ES lėšų ir tikslingo panaudojimo klausimus.

Komitetai, išklausę Europos Komisijos nario pristatytą  2016 m. Europos Komisijos darbo programą, vadovaujantis Seimo statuto 1804 str. 1 ir 2 d. paprašė Seimo komitetų ne vėliau kaip per mėnesį apsvarstyti ir Europos reikalų komitetui ir Užsienio reikalų komitetui pateikti motyvuotas išvadas dėl šioje programoje pateiktų pasiūlymų aktualumo Lietuvai, priskiriant vienai iš šių kategorijų: labai aktualus, aktualus, nelabai aktualus, kartu nurodant komiteto sprendimą svarstyti/nesvarstyti dokumentų atitikimą subsidiarumo principui.

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.





